SL Uradni list Evropske unije C 7/16

Končno poročilo pooblaščenca za zaslišanje v zadevi št. COMP/38.173 – Skupna prodaja medijskih pravic FA Premier League

(v skladu s členoma 15 in 16 Sklepa Komisije 2001/462/ES, ESPJ z dne 23. maja 2001 o mandatu pooblaščenca za zaslišanje v nekaterih postopkih o konkurenci – UL L 162, 19.6.2001, str. 21)

(2008/C 7/09)

Osnutek odločbe, predložen Komisiji v skladu s členom 9 Uredbe Sveta št. 1/2003, zadeva prodajo medijskih pravic nogometnih tekem angleške Premier League. Medijske pravice prodaja združenje Football Association Premier League Ltd (FAPL) v imenu klubov, ki so člani Premier League.

Komisija je 23. junija 2001 začela preiskavo na lastno pobudo glede skupne prodaje medijskih pravic tekem Premier League združenja FAPL. Združenje FAPL je 21. junija 2002 v skladu s členoma 2 in 4 Uredbe št. 17/62, prava, ki se je takrat uporabljalo, priglasilo dele svojih pravil in predpisov v zvezi s skupno prodajo medijskih pravic Premier League, da bi dobilo negativni izvid, če to ne bi bilo mogoče, pa posamično izjemo v skladu s členom 81(3) Pogodbe ES.

Komisija je v svojem obvestilu o nasprotovanju, naslovljenem na združenje FAPL dne 17. decembra 2002, izrazila pomisleke o združljivosti horizontalnih dogovorov o skupni prodaji, ki so jih vzpostavili nogometni klubi v Premier League, s členom 81(1) Pogodbe ES in sklenila, da dogovori niso izpolnili meril, določenih v členu 81(3) Pogodbe ES.

Za namene te odločbe navedeno obvestilo o nasprotovanju sedaj šteje kot predhodna ocena v smislu člena 9(1) Uredbe (ES) št. 1/2003.

Združenje FAPL je 18. marca 2003 predložilo uradni odgovor na obvestilo o nasprotovanju in zanikalo, da dogovori omejujejo konkurenco. Odpovedalo se je pravici do ustnega zaslišanja. V postopek so bile vključene številne tretje stranke, saj so za to izrazile zadosten interes. Po temu sledečih razpravah s službami Komisije je združenje FAPL do decembra 2003 predložilo začasen sklop zavez.

Komisija je 30. aprila 2004 objavila obvestilo v Uradnem listu Evropske unije v skladu s členom 19(3) Uredbe št. 17/62 in pozvala zainteresirane družbe, da predložijo svoje morebitne pripombe v zvezi s to priglasitvijo. V odgovor na ta poziv so bile prejete številne pripombe, ki večinoma niso potrjevale učinkovitosti zavez, ki jih je predložilo združenje FAPL.

Kot rezultat začetka uporabe Uredbe (ES) št. 1/2003 s 1. majem 2004, je zahteva združenja FAPL v skladu s členom 34 te uredbe zapadla, vendar so se učinki že sprejetih postopkovnih korakov nadaljevali za namene uporabe Uredbe (ES) št. 1/2003.

Po pripombah tretjih strank na obvestilo, izdano v skladu s členom 19(3) Uredbe št. 17/62, je bil kot rezultat nadaljnjih pogajanj med službami Komisije in združenjem FAPL novembra 2005 predložen revidiran sklop predlaganih zavez.

Komisija zdaj ugotavlja, da glede na zaveze, ki jih je predlagalo združenje FAPL kot odgovor na obvestilo o nasprotovanju in kakor so bile pozneje spremenjene z namenom upoštevanja pomembnih opažanj tretjih družb, ter brez poseganja v člen 9(2) Uredbe (ES) št. 1/2003, ni več razlogov za ukrepanje.

V odločbi v skladu s členom 9 Uredbe (ES) št. 1/2003 ni ugotovljeno kršenje pravil konkurence, vendar stranke privolijo, da bodo odpravile pomisleke, ki jih je v predhodni oceni izrazila Komisija. V tem postopku se kaže pripravljenost obeh strani za poenostavitev upravnih in pravnih zahtev, ki so neločljivi del celotne preiskave domnevne kršitve. Iz tega razloga je bilo že v več odločbah kolegija (1) sprejeto, da je predpisani postopek upoštevan, ko stranke obvestijo Komisijo, da so dobile zadosten dostop do podatkov, ki so jih potrebovale, da bi lahko predlagale zaveze z namenom odprave pomislekov Komisije.

Tudi ta zadeva je bila obravnavana na enak način, saj je združenje FAPL v ta namen 2. marca 2006 predložilo izjavo Komisiji.

Ob upoštevanju zgoraj navedenega menim, da so bile pravice strank do zaslišanja v tej zadevi spoštovane.

Bruselj, 14. marca 2006 Karen WILLIAMS

(1) Glej Odločbo z dne 22.6.2005 COMP/39.116 – Coca-cola in odločbo z dne 19.1.2005 št. COMP/37.214 – DFB.